Сочэ къраха гурыщIэ IэфIхэр
Тхьэмахуэ зыбжанэкIэ Олимпиадэм и дунейм щыпсэуащ цIыху мелуан бжыгъэхэр. Олимп Джэгухэм зи зэфIэкI щызыгъэлъэгъуахэри, абыхэм еплъыну Сочэ щызэхуэсахэри, интернеткIэ, телевизоркIэ спорт лIэужьыгъуэхэм кIэлъыплъахэри телъыджэ куэдым топсэлъыхьыж. Ди гъунэгъу хэгъуэгум щекIуэкI Iуэху дахэм, дунейпсо мыхьэнэ зиIэм, хэмыплъэн, абы щыIэ хьэуам иримыбэуэн хузэфIэкIакъым «Адыгэ псалъэ» газетым и сурэттех Къарей Элинэ. Сочэ къикIыжа ди лэжьэгъу пщащэм, зэрыжаIэу, чысэм изу къыздихьа гукъэкIыж гъэщIэгъуэнхэмкIэ, и нэгу щIэкIа щIэщыгъуагъхэмкIэ и гуапэу къыддэгуэшащ.
Адыгэхэм я щIыналъэм и хъыбар куэд зэхэзыха, игъуэта зэхъуэкIыныгъэхэр зэзыгъэлъэгъуа пщащэм жеIэж Сочэ екIуалIэ мафIэгум укъызэриувыкIыу Олимпиадэм и «мэ» къызэрыпщIихьэр, джэгухэм я нэщэнэ, я сурэт, я тхыпхъэхэр екIуу дэнэкIи къызэрытещыр.
Къалэ вокзалым къызэрытекIыу, ар «Ривьера» зыгъэпсэхупIэ хадэ щIэращIэм къихутащ.
Зэрыхабзэщи, Олимп Джэгухэр щекIуэкI щIыпIэм «Крузенштерн» кхъухьыр къосылIэ, ар Элинэ зригъэлъагъуну хунэсащ. АдэкIэ хъыджэбзыр джэгухэр щекIуэкI щIыпэм псынщIэу нэсащ «ПцIащхъуэ» мафIэгумкIэ. Абы къызэриувыкIыу, хьэщIэхэм волонтерхэр къапежьэри, гъуэгугъэлъагъуэ яхуэхъуу ирагъэблэгъащ, дэнэкIэ сыт щыIэми зэхэхауэ гурагъэIуащ.
Элинэ игъэщIагъуэу икIи и гуапэу къытхуеIуэтэж адыгэ пшынэм и бзэрабзэ макъ Олимп паркым къиIукIыу зэрыщытар. Ингушым я къэфакIуэ гупыр екIуу утыку къызэрыщыфэм ирихьэлIащ ар.
Балий жыг щIэращIэхэр, удз гъэгъа IэплIакIуэхэр, цIыху нэжэгужэхэр — дахагъэр дэнэкIи екIуу хэухуэнат. Ауэ псом нэхърэ нэхъыбэ цIыху щызэхуэсар, Совет зэманми ещхьу, Олимпиадэм и дамыгъэхэр къызытещ хьэпшыпхэр, саугъэтхэр, цIыкIуфэкIухэр щащэ тыкуэнырт.
Элинэ КъБР-м и ныпыр Сочэ здихьауэ кърихьэкIырти, ди республикэм зэ нэхъ мыхъуми щыIахэр, абы гукъэкIыж IэфI хузиIэхэр куэду къыбгъэдыхьэурэ сэлам кърахырт, сурэтхэр гуапэу зытрагъэхырт. Пщащэм япэу иунэтIащ зи хъыбар зэхиха, зригъэлъагъуну зыщIэхъуэпс Адыгэ унэмкIэ. Къарейм игъэщIагъуэу топсэлъыхь махуэ псокIэ зимыгъэхъейуэ, и нэр мыджылу, екIуу зиIыгъыу Адыгэ унэм и щIыхьэпIэм деж щыта адыгэ щIалэм — ар и щыхьэт нахуэкъэ адыгэхэм я шыIэныгъэмрэ бэшэчагъымрэ. Унэм гъэщIэгъуэн куэд щыплъагъурт, адыгэм и гъащIэм ущызыгъэгъуазэ, и тхыдэр нэIурыту къызытещ хьэпшыпхэр щыкуэдт. Лъэпкъым и IэщIагъэлIхэр, IэпэIэсэхэр абы къыщIыхьэхэм ирамыгъэцIыхуу къанэртэкъым. абыхэм ящыщщ Гумэ Ларисэ. Дыщэидэм хуэIэижь бзылъхугъэм и IэщIагъэм щIэупщIэр куэдт. ЦIыху Iувым кIуэцIрыплъри, Элинэ къилъэгъуащ адыгэ фащэр екIупсу зыщыгъ Мэзло Руслан. Руслан и арджэн цIэрыIуэхэр абдежи щищIырт, къэрал зэмылIэужьыгъуэхэм къикIа хьэщIэхэм я лъагъуныгъэр мыпIащIэу хиухуанэу. Мэзлом къеупщIри, къыщIыхьэри, къеплъри куэд хъуми, абы дэтхэнэми гулъытэ хэха хуищIу я упщIэхэм жэуап яритыжын хузэфIэкIырт, и IэщIагъэм и щэхухэр зэрыдунейуэ щымысхьу ятригуашэрт.
Олимпиадэм хэплъэну, абы щекIуэкI джэгукIэ зэмылIэужьыгъуэхэр и нэкIэ зригъэлъагъуну хунэса пщащэм псом нэхърэ нэхъ игу къинэжар фигурнэу лъэрыжэкIэ къыщажыхь зэпеуэрщ. Уеблэмэ ар хэтащ Сотниковэ Аделинэ дыщэ медалыр щратыжым, абы и гуфIэгъуэр дэзыгуэшахэм.
Олимпиадэм кърикIуахэр къызэщIакъуэжу, ди къэралыр спортымкIэ дуней псом щынэхъ лъэщу къалъыта иужь, гушхуэныгъэ къэукъубеям ди хэкуэгъу куэд зэщIиIэтащ, я щхьэр лъагэу яригъэлъагъужащ. Хамэ хэку къикIахэм ди къэралым и дахагъымрэ абы и къарумрэ зыхащIэну, ис лъэпкъ зэмылIэужьыгъуэхэм, я щэнхабзэм нэIуасэ зыхуащIыну Iэмал яIащ. Элинэ хуэдэу дунейм и плIанэпэ куэдым гукъэкIыж IэфIхэр зыхьахэм адыгэр ягу къинэну дыщогугъ.
Щомахуэ Залинэ.
Сурэтхэр Къарей Элинэ
трихащ.
